**ฟอกซ์ซิต** (อังกฤษ: Foxit) หรือ **ฝูซิน** (จีน: 福昕) ชื่อเต็มว่า **ฟอกซ์ซิต พีดีเอฟ รีดเดอร์** (อังกฤษ: Foxit PDF Reader) ชื่อเดิมว่า **ฟอกซ์ซิต รีดเดอร์** (อังกฤษ: Foxit Reader) เป็นเครื่องมือหลายภาษาแบบฟรีเมียมสำหรับสร้าง ดู แก้ไข ลงลายมือชื่ออิเล็กทรอนิกส์ และพิมพ์ไฟล์พีดีเอฟ ผู้พัฒนา คือ บริษัทฟอกซ์ซิต ซอฟต์แวร์ ซึ่งตั้งอยู่ในนครฝูโจว มณฑลฝูเจี้ยน ประเทศจีน ฟอกซ์ซิตรุ่นแรก ๆ เป็นที่เลื่องชื่อเพราะการทำงานแบบสตาร์ตอัปและการมีขนาดไฟล์เล็ก ต่อมารุ่น 3.0 จึงเทียบขั้นได้กับอะโดบี รีดเดอร์ ฟอกซ์ซิตฉบับวินโดวส์ยังสามารถเพิ่มความเห็นในไฟล์พีดีเอฟ บันทึกไฟล์พีดีเอฟที่ยังทำไม่เสร็จ แปลงสกุลไฟล์อื่นมาเป็นไฟล์พีดีเอฟ แปลงไฟล์พีดีเอฟเป็นไฟล์สกุลอื่น แปลงไฟล์พีดีเอฟเป็นข้อความ เน้นข้อความในไฟล์พีดีเอฟ และวาดรูปในไฟล์พีดีเอฟ นอกจากนี้ ฟอกซ์ซิตจนถึงรุ่น 9.7.2 ยังเคยมีจุดเด่นที่ใช้พิมพ์ไฟล์ออกมาเป็นไฟล์พีดีเอฟได้ แต่ยกเลิกไปในเดือนพฤษภาคม พ.ศ. 2563 นอกจากฉบับทั่วไปที่ใช้งานได้โดยไม่มีค่าใช้จ่ายแล้ว ฟอกซ์ซิตยังมีฉบับวิสาหกิจ ซึ่งต้องเปิดบัญชีกับฟอกซ์ซิตเพื่อใช้งาน

แพลตฟอร์มที่รองรับ
------------------

ฟอกซ์ซิตใช้งานได้ในแพลตฟอร์มใหม่ ๆ ขณะที่แพลตฟอร์มเก่า ๆ อาจไม่รองรับฟอกซ์ซิตอีก เช่น ระบบปฏิบัติการไมโครซอฟต์รุ่นเก่า ๆ อย่างวินโดวส์ 95, วินโดวส์ โมบายล์, วินโดวส์ อาร์ที, และวินโดวส์ โฟน เคยรองรับฟอกซ์ซิต แต่ปัจจุบันไม่รองรับแล้ว

แพลตฟอร์มที่รองรับฟอกซ์ซิตนั้น มีรายชื่ออยู่ในเว็บไซต์ของฟอกซ์ซิตเอง ซึ่งปรากฏว่า รวมถึงวินโดวส์และแมคหลายรุ่น ตลอดจนลินุกซ์รุ่นเก่า ๆ บางรุ่น

สำหรับโทรศัพท์เคลื่อนที่นั้น ใช้ฟอกซ์ซิตได้ทั้งในระบบปฏิบัติการแบบแอนดรอยด์และไอโอเอส

ปัญหา
-----

ตัวช่วยติดตั้งฟอกซ์ซิตเคยพ่วงมากับโปรแกรมซึ่งไม่น่าจะเป็นที่ต้องการ เช่น แถบเครื่องมือแอสก์ และมัลแวร์ที่ชื่อ โอเพนแคนดี

ในเดือนกรกฎาคม พ.ศ. 2557 ศูนย์อินเทอร์เน็ตสตอร์มรายงานว่า ฟอกซ์ซิตสำหรับไอโฟนส่งข้อมูลในโทรศัพท์ไปเก็บไว้ยังเซิร์ฟเวอร์ทางไกลซึ่งตั้งอยู่ในประเทศจีน แม้ผู้ใช้งานจะเลือกให้หยุดสะสมข้อมูลเช่นนั้นแล้วก็ตาม

ฟอกซ์ซิตรุ่นต่าง ๆ จนถึงรุ่น 9.7.2 มีจุดเด่นที่ฝังเข้ากับโปรแกรมต่าง ๆ แล้วช่วยให้โปรแกรมนั้นพิมพ์ไฟล์ออกมาเป็นไฟล์พีดีเอฟได้ แต่เลิกไปตั้งแต่รุ่นหลังจากนั้น ทำให้ผู้ใช้งานวิพากษ์วิจารณ์อย่างยิ่ง ต่อมาในวันที่ 9 มิถุนายน พ.ศ. 2564 ฟอกซ์ซิตแถลงว่า ยังไม่มีนโยบายนำตัวพิมพ์ไฟล์เช่นนั้นกลับมาในอนาคตอันใกล้ และแนะนำให้หันไปใช้โปรแกรมพีดีเอฟ เอดิเตอร์ ของฟอกซ์ซิตแทน

อ้างอิง
-------

1. ↑  Popa, Bogdan (1 December 2014). "Foxit Reader". *Softpedia*. SoftNews.
2. 1 2  Andrew Harrison (6 April 2009). "PC World, Foxit (PDF) Reader review". *PC World magazine*. เก็บจากแหล่งเดิมเมื่อ 24 July 2015.
3. 1 2  "Foxit Reader Version History". Foxit Software. PDF creation is not available in Foxit Reader 10.0.
4. ↑  "Foxit PDF Reader for Enterprise Register" (ภาษาอังกฤษ). Foxit Software. สืบค้นเมื่อ 2022-01-31.
5. ↑  *Foxit Reader V1.2 Beta For Windows Mobile Smartphone - User Manual* (PDF). Foxit. 2012.
6. ↑  "Foxit Reader locks up - Linux Mint 64 bit Cinnammon". *PDF Forum | Foxit Software* (ภาษาอังกฤษ). สืบค้นเมื่อ 2021-07-23.
7. ↑  "Foxit PDF Reader". *Foxit*. สืบค้นเมื่อ 2021-07-01. Click "System Requirements" for list of operating systems currently supported, and minimum hardware requirements.
8. ↑  "Foxit PDF Reader Mobile for Android, iOS". *Foxit*. สืบค้นเมื่อ 1 July 2021.
9. ↑  Hillier, Jim. "Freeware and the bundling of extras". *Daves Computer Tips*. สืบค้นเมื่อ 16 July 2021.
10. ↑  Rogers, Nick. "Beware of Malware when you download". *Clear Computer Help*. สืบค้นเมื่อ 16 July 2021.
11. ↑  "Best PDF Editor Tools for Linux in 2021 – PDF View, Split, Merge, Convert Tools". *After Linux*. สืบค้นเมื่อ 16 July 2021.
12. ↑  Wesemann, Daniel (22 July 2014). "App 'telemetry'". *InfoSec Handlers Diary*. SANS Institute.
13. ↑  "Foxit PDF printer gone after Foxit Reader upgrade". *PDF Forum - Foxit Software*. สืบค้นเมื่อ 30 June 2021.

แหล่งข้อมูลอื่น
---------------

* **ไม่พบ URL โปรดระบุ URL ที่นี่หรือเพิ่ม URL ในวิกิสนเทศ**